UDHËZIM
Nr. 13, datë 22.5.2019

PËR PROCEDURAT E PRANIMIT E TË EMËRIMIT TË MËSUESIT NË NJË VEND TË LIRË PUNE NË INSTITUCIONET ARSIMORE PUBLIKE TË ARSIMIT PARAUNIVERSITAR DHE PËR ADMINISTRIMIN E PORTALIT “MËSUES PËR SHQIPËRINË”

Në mbështetje të pikës 4, të nenit 102, të Kushtetutës dhe të pikës 1, të nenit 60, të ligjit nr. 69/2012, “Për sistemin arsimor parauniversitar në Republikën e Shqipërisë”, i ndryshuar,

UDHËZOJ:

KREU 1

DISPOZITA TË PËRGJITHSHME

1. Ky udhëzim rregullon procedurat e pranimit, të emërimit në një vend të lirë pune dhe të lëvizjes paralele të mësuesit.

2. Shpallja e vendeve të lira të punës, konkurrimi, renditja e kandidatëve për mësues, si dhe pranimi në një vend të lirë pune realizohen nëpërmjet portalit “Mësues për Shqipërinë”.

3. Procedurat udhëhiqen nga parimet e ligjshmërisë e të përgjegjshmërisë, si dhe nga vlerat e profesionalizmit, transparencës, meritës, të drejtës për zgjedhjen e institucionit arsimor, barazisë dhe interesit më të lartë të nxënësve.
4. Procedurat sipas këtij udhëzimi zhvillohen vetëm për kandidatët që plotësojnë kriteret e përcaktuara në aktet ligjore dhe nënligjore në fuqi, për ushtrimin e profesionit të mësuesit. 

5. Drejtoria e Përgjithshme e Arsimit Parauniversitar (në vazhdim “DPAP”) është përgjegjëse për procedurat e konkurrimit dhe të pranimit të mësuesit në një vend të lirë pune në sistemin arsimor parauniversitar, ndërsa drejtoritë rajonale të arsimit parauniversitar (në vazhdim “DRAP”) organizojnë procedurat sipas këtij udhëzimi.

6. DPAP, bazuar në të dhënat e dërguara nga DRAP, nëpërmjet portalit “Mësues për Shqipërinë”, shpall vendet e lira të punës për lëvizjet paralele jo më vonë se një ditë para fillimit të vitit mësimor dhe gjatë vitit menjëherë nga njoftimi për vendin e lirë të punës.
7. Vendet e lira të punës shpallen pasi është bërë plotësimi i kërkesave për lëvizje paralele dhe sistemimi i mësuesve që mbeten pa ngarkesë mësimore në zyrat vendore të arsimit parauniversitar (në vazhdim ZVAP) deri në 1 (një) ditë para fillimit të vitit mësimor.
8. DRAP ka detyrimin të raportojë në DPAP lëvizjet paralele dhe vendet e lira të punës 1 (një) ditë përpara fillimit të vitit mësimor.

9. DRAP ka detyrimin të konfirmojë menjëherë në portalin “Mësues për Shqipërinë”, përgjatë vitit mësimor, vendet e lira të punës për çdo institucion arsimor parauniversitar të varësisë, si dhe listën e punësimeve të kryera në muajin paraardhës, brenda 5 (pesë) ditëve të para të çdo muaji.
10. DRAP dhe institucionet e varësisë kanë detyrimin të bëjnë publike vendet e lira të punës, në portalin “Mësues për Shqipërinë”, në faqen zyrtare të tyre dhe në stendat e informimit publik.
11. DRAP dhe institucionet e varësisë kanë detyrimin të bëjnë publike menjëherë punësimet për çdo institucion arsimor në portalin “Mësues për Shqipërinë”, në faqen zyrtare të tyre dhe në stendat e informimit publik.
12. Kandidatët e interesuar për të ushtruar profesionin e mësuesit duhet të regjistrohen online në portalin “Mësues për Shqipërinë” sipas procedurave dhe afateve të përcaktuara nga Ministria e Arsimit, Sportit dhe Rinisë (në vazhdim “MASR”).

KREU 2

KONKURRIMI

1. Konkurrimi zhvillohet në dy faza:   
a) vlerësim me dosje; 

b) testim i informatizuar.
2. Në fazën e parë, kandidati i interesuar për të ushtruar profesionin e mësuesit dërgon në DRAP, ku kandidati ka qendrën e banimit, dosjen e aplikimit për konkurrim.
3. Dosja e aplikimit dërgohet me postë sipas afateve të përcaktuara nga DRAP.
4. Lista e dokumenteve që duhet të përmbajë dosja e aplikimit, është sipas shtojcës 1, bashkëlidhur këtij udhëzimi dhe pjesë përbërëse e tij.
5. Kandidati, dosja e të cilit nuk përmban dokumentet e detyrueshme sipas shtojcës 1, përjashtohet nga të gjitha fazat e konkurrimit.
6. Kandidatët kanë të drejtë të konkurrojnë deri në tri ZVAP.
7. Kandidati, i cili ka qenë pjesëmarrës në portalin e fundit dhe dëshiron të konkurrojë, duhet të dërgojë me postë në DRAP, ku kandidati ka qendrën e banimit, kërkesën për konkurrim sipas shtojcës 4, në të kundërt përjashtohet nga portali.
8. Kandidatit, i cili ka qenë pjesëmarrës në portalin 2018 dhe dëshiron të ruajë pikët e dosjes, do t’i konvertohen pikët sipas shtojcës 2 të këtij udhëzimi nga DRAP, pas transferimit të dosjes nga ZVAP, sipas kërkesës së DRAP. Kandidati paraqet kërkesën për konkurrim sipas shtojcës 4 në DRAP, në të kundërt përjashtohet nga portali.
9. Kandidatit, i cili ka qenë pjesëmarrës në portalin 2018 dhe dëshiron të ruajë pikët e testimit të informatizuar, dërgon kërkesën në DPAP sipas shtojcës 4, në të kundërt përjashtohet nga portali. DPAP merr nga QSHA rezultatet zyrtare të kandidatit dhe i pasqyron në “Portalin Mësues për Shqipërinë”.
10. Në fazën e dytë, “Testim i informatizuar”, marrin pjesë kandidatët që janë regjistruar online në portalin “Mësues për Shqipërinë” dhe kanë kaluar me sukses fazën e parë “Vlerësim me dosje”.
11. Aplikimi për pjesëmarrje në testim, mënyra e testimit dhe vlerësimi përcaktohen në udhëzimin përkatës të MASR-së.
12. Për të marrë pjesë në testimin e informatizuar, kandidati duhet të pajiset me formularin e lëshuar nga Komisioni i Vlerësimit të Dosjeve të DRAP-së, sipas shtojcës 3 të këtij udhëzimi, pranë ZVAP sipas vendbanimit.
13. Rezultatet e vlerësimit të dosjes dhe të testimit të informatizuar për çdo kandidat bëhen transparente nëpërmjet faqes elektronike zyrtare të çdo DRAP/ZVAP-je dhe në portalin “Mësues për Shqipërinë”.
14. Administrimi i listës së kandidatëve bëhet nga DRAP dhe ZVAP sipas renditjes dhe profileve të shpallura në portal nga DPAP.
KREU 3

ADMINISTRIMI I PORTALIT “MËSUES PËR SHQIPËRINË”
1. Informacioni mbi aplikimet online të kandidatëve, shpallja e vendeve të lira të punës, konkurrimi, renditja e kandidatëve për mësues dhe pranimi në një vend të lirë pune realizohen nëpërmjet portalit “Mësues për Shqipërinë” dhe në faqen elektronike zyrtare të DPAP-së.
2. DPAP është përgjegjës për publikimin elektronik të informacionit në portalin “Mësues për Shqipërinë”.
3. Qendra Ndërinstitucionale e Rrjetit Akademik Shqiptar (në vazhdim “RASH”), është përgjegjës për administrimin e softit elektronik të portalit “Mësues për Shqipërinë” dhe të regjistrimit online të kandidatëve për të marrë pjesë në konkurrim.

4. Hedhja e të dhënave mbi rezultatet e kandidatëve nga vlerësimi i dosjeve bëhet në DPAP në llogarinë nëpërmjet funksionalitetit në portalin “Mësues për Shqipërinë”.

5. RASH-i, nëpërmjet portalit “Mësues për Shqipërinë”, zbaton funksionalitetin, i cili ngarkon rezultatet e testimit të informatizuar të cilat i përcillen zyrtarisht nga Qendra e Shërbimeve Arsimore.
6. RASH-i, nëpërmjet portalit “Mësues për Shqipërinë”, zbaton funksionalitetin, i cili bën renditjen e kandidatëve sipas pikëve totale (shuma e pikëve të dosjes dhe pikëve të testimit) për kandidatët për çdo ZVAP dhe për çdo profil.

7. RASH-i, nëpërmjet portalit “Mësues për Shqipërinë”, i vë në dispozicion ZVAP-së funksionalitetin për pranimin ose refuzimin e një vendi pune nga ana e kandidatit.
8. RASH-i garanton që portali “Mësues për Shqipërinë” prodhon aktin e pranimit të vendit të punës.

KREU 4
PROCEDURAT E PUNËSIMIT TË MËSUESVE
1. Renditja e kandidatëve, të cilët kanë përfunduar të dy fazat e konkurrimit, fillon me kandidatin që ka më shumë pikë dhe vijon me rend zbritës për çdo profil dhe çdo ZVAP.
2. Renditja e kandidatëve administrohet nga DPAP dhe shpallet në portalin “Mësues për Shqipërinë” dhe në faqen elektronike zyrtare të saj.
3. Çdo DRAP dhe ZVAP ka detyrimin të shpallë në faqen elektronike zyrtare dhe në stendat e informimit publik listat e kandidatëve të renditur sipas profileve, për institucionet arsimore të varësisë.

4. Për një vend të lirë pune, kandidati njoftohet nga ZVAP përmes postës elektronike, të cilën kandidati e ka deklaruar gjatë aplikimit online dhe me dosje.
5. Kandidati, i cili në renditjen e përgjithshme është renditur me numrin më të madh të pikëve, ka të drejtën e zgjedhjes për vendin e lirë të punës dhe është i detyruar të konfirmojë në ZVAP brenda 24 orëve nëpërmjet adresës elektronike. Në rast të moskonfirmimit nga kandidati, ky pozicion pune i ofrohet kandidatit të listuar një rend më poshtë. Midis  kandidatëve që rezultojnë me pikë të barabarta, përparësi ka kandidati që mund të jetë në kategorinë e personave me aftësi të kufizuara. Në rast se nuk ka persona me aftësi të kufizuara, vendi i lirë i punës i ofrohet kandidatit që ka rezultatin më të lartë në testim.
6. Çdo kandidat ka të drejtën e refuzimit deri në pozicionin që ai preferon. Refuzimi i  vendit të punës nga ana e kandidatit pasqyrohet në portal nga ana e DPAP dhe ZVAP, e cila informon DRAP-në.

7. Kandidati fitues paraqitet në institucionin arsimor ku ofrohet vendi i lirë i punës menjëherë sapo merr njoftimin. Ai i dorëzon drejtorit të institucionit dokumentin vërtetues, të printuar nga sistemi i aplikimit online, në portalin “Mësues për Shqipërinë.

8. Mësuesit ndihmës do të punësohen nga kandidatët e portalit “Mësues për Shqipërinë” të profilit “Arsim special”, sipas procedurave të këtij udhëzimi.
9. Kandidati punësohet nga drejtori i institucionit arsimor me kontratë pune individuale, me ose pa afat, sipas kërkesave të vendit të lirë të punës.  

10. Kontrata nënshkruhet ndërmjet kandidatit dhe drejtorit të institucionit arsimor.

11. DRAP, në fund të çdo muaji, njofton zyrtarisht DPAP-në për punësimet e përhershme apo të përkohshme të bëra nga drejtorët e institucioneve arsimore në juridiksion të saj. 
12. Për të gjithë kandidatët që kanë përzgjedhur një vend pune të përhershëm dhe janë emëruar me kontratë pune pa afat, ndryshon statusi i tyre në portal, në statusin “I punësuar”.
13. Për të gjithë kandidatët që kanë përzgjedhur një vend pune të përhershëm dhe janë emëruar me kontratë pune me afat, ndryshon statusi i tyre në portal, në statusin “I punësuar përkohësisht”.
14. Në rast refuzimi të kandidatit fitues për vendin e lirë të propozuar, kandidati vazhdon të qëndrojë në renditje dhe atij i ofrohen vende pune të tjera të lira, deri në procedurat e hapjes së portalit të ri “Mësues për Shqipërinë”.
KREU 5
PROCEDURAT E PUNËSIMIT PËR RASTE TË VEÇANTA

1. Kur në një ZVAP nuk ka kandidatë të renditur në portal, sipas profilit që përkon me vendin e lirë të punës, njoftohen dhe emërohen ata kandidatë që janë të renditur në portal në një profil të përafërt me profilin e kërkuar, duke respektuar procedurat e këtij udhëzimi. 

2. Profili i përafërt përcaktohet sipas udhëzimit të ministrit të MASR-së nr. 30, datë 12.09.2018 “Për numrin e nxënësve për klasë dhe normat e punës mësimore në institucionet e arsimit parauniversitar”.
3. Kur nuk ka kandidatë me profil të përafërt, DRAP njofton mësuesit e të njëjtit profil me profilin e kërkuar në të gjitha ZVAP-të nën varësi dhe punësohet kandidati i renditur me numrin më të madh të pikëve, duke respektuar procedurat e këtij udhëzimi.

4. Në mungesë të kandidatëve të profilit “Arsim special”, për plotësimin e vendeve të lira për mësues ndihmës, ZVAP vepron si më poshtë:

a) nëse nga institucionet arsimore do të kërkohen mësues ndihmës në arsimin fillor, ZVAP do të njoftojë për punësim kandidatët nga portali “Mësues për Shqipërinë” në profilin “Arsim fillor” sipas renditjes.

b) nëse nga institucionet arsimor, do të kërkohen mësues ndihmës në arsimin e mesëm të ulët ose në arsimin e mesëm të lartë, ZVAP do të njoftojë për punësim kandidatët nga portali “Mësues për Shqipërinë” të të gjitha profileve sipas renditjes.

5. Në rast se në përfundim të procedurave të këtij kreu rezulton përsëri vend pune i lirë, ZVAP do të zhvillojë procedurat e konkurrimit me kandidatët e tjerë të interesuar, duke i renditur me pikë sipas nivelit të arsimimit dhe profilit të përafërt me kërkesat e vendit të punës. 
6. Kontrata e punës për kategorinë e mësuesve të përcaktuar në këtë krye, lidhet me afat të caktuar, deri në momentin e paraqitjes së një kandidati nga “Portali Mësues për Shqipërinë”. 

KREU 6

KOMISIONI I VLERËSIMIT TË DOSJEVE
1. DRAP krijon Komisionin e Vlerësimit të Dosjeve (në vazhdim “KVD”), me këtë përbërje:

a) drejtori i DRAP (kryetar);
b) një përfaqësues i sektorit të burimeve njerëzore, shërbimeve dhe statistikës (anëtar);
c) dy përfaqësues të sektorit të kurrikulës dhe zhvillimit profesional (anëtar);

d) një mësues nga shkollat nën juridiksion të DRAP-së, i cili ka të paktën kategorinë e kualifikimit “Mësues specialist” dhe vlerësohet për profesionalizëm e korrektësi në ushtrimin e profesionit (anëtar);

e) një përfaqësues i prindërve (anëtar); 

f) një psikolog ose punonjës social që mbulon shkollat nën juridiksion të DRAP-së  (anëtar);

2. KVD përzgjedh një apo më shumë anëtarë si sekretari teknike për mbajtjen e të dhënave dhe të dokumentacionit të aplikantëve.

3. KVD zbaton rregulloren e brendshme të tij, të miratuar nga drejtori i DRAP-së dhe zbaton këto detyra:

a) administron dokumentacionin e kandidatëve për mësues;

b) njofton përfaqësuesit e bashkisë për pjesëmarrje, si dhe përfaqësuesit e sindikatave, si vëzhgues  në mbledhjet e komisionit;

c) shqyrton plotësimin e kritereve ligjore të çdo kandidati për të ushtruar profesionin e mësuesit; 

d) vlerëson me pikë, sipas shtojcës 2, dokumentacionin e paraqitur nga kandidatët;

e) shqyrton rastet e mbartjes së pikëve apo të përditësimit të dosjeve sipas deklaratave të kandidatëve; 
f) harton listën për çdo profil/lëndë sipas çdo ZVAP-je me ID-të përkatëse;

g) publikon në faqen elektronike zyrtare, pikët e dosjeve për çdo kandidat, me ID-në përkatëse, sipas profileve, për çdo ZVAP që ka në varësi;

h) pajis çdo kandidat me formularin e pjesëmarrjes në testimin e informatizuar, sipas shtojcës 3 të këtij udhëzimi, nëpërmjet ZVAP. 

i) dërgon elektronikisht dhe zyrtarisht në DPAP listën përfundimtare me pikët e dosjes të çdo kandidati sipas profileve dhe kandidatëve të skualifikuar.

4. Skema e vlerësimit të dosjes së kandidatëve për ushtrimin e profesionit të mësuesit përcaktohet në shtojcën 2, bashkëlidhur dhe pjesë përbërëse e këtij udhëzimi. 

5. Anëtari i KVD-së duhet të verifikojë dhe të shmangë konfliktin e interesit me kandidatët nëpërmjet deklarimit institucional. 

KREU 7

PROCEDURAT PËR LËVIZJET PARALELE

1. Procedurat e lëvizjes paralele administrohen nga ZVAP, vetëm në periudhën nga përfundimi i vitit mësimor deri në fillimin e vitit të ri mësimor.

2. Mësuesi që dëshiron të kryejë lëvizje paralele, dërgon me postë në ZVAP kërkesën dhe dokumentacionin e kërkuar sipas shtojcës 2.1, gjatë gjithë vitit mësimor.

3. Lëvizjet paralele mund të kryhen vetëm brenda një ZVAP-je. 

4. Për mësuesit që mbeten pa ngarkesë mësimore drejtori i institucionit arsimor dërgon në ZVAP listën emërore dhe vlerësimin e dosjeve të tyre sipas shtojcës 2.1.

5. ZVAP krijon komisionin e vlerësimit të dosjeve për lëvizje paralele, me këtë përbërje:

a) drejtuesi i ZVAP (kryetar);

b) një specialist i kurrikulës dhe zhvillimit profesional në ZVAP (anëtar);

c) juristi i ZVAP (anëtar);

6. Komisioni i vlerësimit të dosjeve në ZVAP bën vlerësimin e dosjeve të kandidatëve për lëvizje paralele sipas shtojcës 2.1., brenda muajit gusht.
7. Komisioni vlerësimit shpall renditjen e konkurrentëve për lëvizje paralele dhe paralele të detyrueshme sipas pikëve në rendin zbritës. Renditja e mësuesve shpallet në faqen elektronike zyrtare të ZVAP-së.
8. Mësuesi, i cili është renditur me numrin më të madh të pikëve, ka të drejtën e zgjedhjes për vendin e lirë të punës. Ai dërgon brenda 24 orëve me e-mail miratimin ose refuzimin e vendit të propozuar. Në rast të moskonfirmimit nga kandidati, ky vend pune i ofrohet kandidatit të listuar një rend më poshtë.
9. Kur në një institucion arsimor bie numri i ngarkesës mësimore për një profil/lëndë, drejtori i shkollës krijon komisionin për shqyrtimin dhe vlerësimin e dosjeve të të gjithë mësuesve të atij profili/lënde. 
10. Komisioni për shqyrtimin dhe vlerësimin e dosjeve në shkollë përbëhet nga: drejtori i shkollës (kryetar); një mësues i shkollës që vlerësohet për profesionalizëm e korrektësi në profesion (anëtar) dhe kryetari i këshillit të prindërve të shkollës (anëtar). 
11. Komisioni për shqyrtimin dhe vlerësimin e dosjeve në shkollë ka për detyrë të bëjë vetëm vlerësimin e dosjeve të mësuesve të profilit/lëndës për të cilën bie numri i orëve sipas shtojcës 2.1, të publikojë rezultatet me ID-të përkatëse dhe të dërgojë në ZVAP listën e mësuesve që mbeten pa ngarkesë me pikët e fituara nga vlerësimi i dosjeve.
12. Të gjithë mësuesve që rezultojnë pa ngarkesë mësimore dhe mbeten të pasistemuar, si pasojë e mungesës së vendeve të punës, u ndërpritet marrëdhënia e punës me të drejtën e konkurrimit sipas këtij udhëzimi.
13. Mësuesit që kanë bërë kërkesë për lëvizje paralele dhe mësuesit që kanë rezultuar pa ngarkesë mësimore, në rastet kur punësohen në një vend pune të lirë, punësohen me kontratë pune me afat të pacaktuar. 
KREU 8

ANKIMI

1. Çdo kandidat ka të drejtën e ankimit për vendimet e komisionit në secilën prej procedurave të zhvilluara për vendet e lira të punës për pozicionin e mësuesit, sipas akteve ligjore dhe nënligjore në fuqi.

2. Ankimi i kandidatit protokollohet në drejtorinë e institucionit ku bëhet ankimi, menjëherë pas shpalljes së vendimeve të komisionit/ve dhe jo më vonë se 3 (tri) ditë pune pas shpalljes së tyre. 
3. Ankimi/et shqyrtohen nga institucioni në bashkëpunim me komisionin përkatës brenda 5 (pesë) ditëve pune. 
4. Vendimi i arritur pas përfundimit të shqyrtimit të ankimit, i bëhet i njohur ankuesit me shkrim nga institucioni.

5. Vendimet e institucioneve ankimohen tek organi epror, sipas akteve ligjore dhe nënligjore në fuqi.

KREU 9

PEZULLIMI DHE LARGIMI NGA PUNA I MËSUESIT

1. Drejtori i shkollës merr masën e pezullimit ndaj mësuesit kur gjykata vendos ndaj mësuesit masë të sigurimit personal deri në vendimin e formës së prerë.
2. Mësuesit të pezulluar i ndërpriten marrëdhëniet financiare për kohën e pezullimit.

3. Rastet e tjera të pezullimit nga detyra të mësuesit përcaktohen në aktet e tjera nënligjore në fuqi. 

4. Largimi i mësuesit nga puna bëhet sipas akteve nënligjore në fuqi.
KREU 10
DISPOZITA KALIMTARE DHE TË FUNDIT

1. Procedurat e ndjekura, dokumentet e administruara dhe vendimet e marra për zbatimin e këtij udhëzimi ruhen në ZVAP/DRAP dhe janë objekt monitorimi dhe inspektimi. 

2. Për mësuesit në institucionet parashkollore, njësitë e vetëqeverisjes vendore kryejnë procedurat e emërimit duke respektuar renditjen në portalin “Mësues për Shqipërinë”. 

3. Dosjet e aplikimit të kandidatëve për mësues ruhen për 10 vite shkollore nga shpallja përfundimtare e rezultateve të konkurrimit. Dokumentet e tjera të përcaktuara në këtë udhëzim ruhen për 10 vjet.

4. Udhëzimi i ministrit të Arsimit dhe Sportit nr. 38, datë 6.10.2015, “Për procedurat e lëvizjes paralele, emërimit dhe të largimit nga puna të mësuesit në institucionin publik të arsimit parauniversitar”, shfuqizohet.
5. Ngarkohen për zbatimin e këtij udhëzimi, Sekretari i Përgjithshëm, Drejtoria e Përgjithshme Ekonomike dhe Shërbimeve Mbështetëse, Agjencia e Sigurimit të Cilësisë së Arsimit Parauniversitar, Qendra e Shërbimeve Arsimore, Qendra Ndërinstitucionale e Rrjetit Akademik Shqiptar (RASH), Drejtoria e Përgjithshme e Arsimit Parauniversitar, institucionet arsimore vendore, përgjegjëse për arsimin parauniversitar dhe institucionet arsimore. 

Ky udhëzim hyn në fuqi pas botimit në Fletoren Zyrtare. 

MINISTËR I ARSIMIT, SPORTIT 

DHE RINISË
Besa Shahini
SHTOJCA 1

1. Jetëshkrimi.
2. Kërkesë për konkurrimin në portalin “Mësues për Shqipërinë”, sipas shtojcës 4 të këtij udhëzimi (i detyrueshëm).

3. Raport mjekoligjor (i tre muajve të fundit dhe i detyrueshëm). 

4. Deklaratë për gjendjen gjyqësore, sipas shtojcës 5 të këtij udhëzimi (i detyrueshëm).

5. Vërtetim i qendrës së banimit (i detyrueshëm).

6. Kopje e librezës së punës e njësuar me origjinalin (nëse ka). 

7. Kopje e njësuar me origjinalin e diplomës/ave, vërtetimit/listës së notave të studimeve të larta (cikli i parë, cikli i dytë dhe diplomat e integruara të nivelit të dytë) ose të barasvlershme me këto sipas përcaktimeve të kuadrit ligjor në fuqi (i detyrueshëm). 

8. Kopje e njësuar me origjinalin e licencës së provimit të shtetit për profesionin e rregulluar të mësuesit, për të gjithë kandidatët që kanë detyrim ligjor ta kryejnë këtë provim sipas përcaktimeve të legjislacionit në fuqi ( i detyrueshëm).

9. Kopje e njësuar me origjinalin e dëshmive të kualifikimit për kategoritë: “Mësues i kualifikuar”, “Mësues specialist”, “Mësues mjeshtër” (nëse ka).

10. Kopje e njësuar me origjinalin e certifikatave me kredite të trajnimeve të kryera brenda dhe jashtë vendit. Certifikatat me kredite të trajnimeve të kryera brenda vendit të jenë ofruar nga MASR-ja, institucionet e varësisë ose nga agjencitë e akredituara nga MASR-ja.

11. Kopje e njësuar me origjinalin e dëshmisë së njohjes së gjuhës/ve të huaja.

12. Deklaratë nga kandidati për autorizimin e DRAP-së që të shqyrtojë vërtetësinë e dokumenteve të paraqitura sipas shtojcës 6 të këtij udhëzimi.

SHTOJCA 2
Kriteret dhe skema e vlerësimit të dosjeve të kandidatëve për ushtrimin e profesionit të mësuesit. 

	1
	Nota mesatare e studimeve të larta, e shprehur në numër me një shifër pas presjes dhjetore (nota mesatare e ciklit I + nota mesatare e ciklit II)/2, ose nota mesatare  DIND.  

Vlerësimi bëhet sipas kësaj skeme: 

Nota mesatare 5.00 - 5.50  = 1 pikë
Nota mesatare 5.51 - 6.00 =  2 pikë

Nota mesatare 6.01 - 6.50 =  3 pikë

Nota mesatare 6.51 - 7.00 =  4 pikë

Nota mesatare 7.01 - 7.50 =  5 pikë

Nota mesatare 7.51 - 8.00 =  6 pikë

Nota mesatare 8.01 - 8.50  = 7 pikë

Nota mesatare 8.51 - 9.00  = 8 pikë

Nota mesatare 9.01 - 9.50  = 9 pikë

Nota mesatare 9.51 - 10.00 = 10 pikë
	1-10 pikë

	2
	Shkallët e kualifikimit dhe licencimi:
Në rast se kandidati zotëron provimin e licencës              1 pikë 

Mësues i kualifikuar  (kategoria III)                                  2 pikë

Mësues specialist       (kategoria II)                                   3 pikë

Mësues mjeshtër        (kategoria I)                                    4 pikë

Nëse kandidati zotëron edhe provimin e licencimit, edhe kategorinë e kualifikimit, vlerësohet për të dy treguesit.
	0-4 pikë 

	3
	Dëshmi të njohjes së gjuhës/ve të huaja:
a) Gjuhë e huaj e mbrojtur në IAL-të publike = 2 pikë.

b) Gjuhë e huaj e mbrojtur me testim ndërkombëtar niveli B1 = 2 pikë.

c) Gjuhë e huaj e mbrojtur me testim ndërkombëtar niveli B2 = 4 pikë.

Si gjuhë e huaj e mbrojtur llogaritet edhe rasti kur gjuha e huaj është e mbrojtur në kuadër të përfundimit të studimeve universitare të ciklit të dytë, sipas legjislacionit përkatës.

Pavarësisht se kandidati mund të ketë disa gjuhë të huaja të mbrojtura, në këtë rubrikë nuk mund t’i llogariten më shumë se 4 pikë në vlerësimin e dosjes. 

Në rast se kandidati ka mbrojtur të njëjtën gjuhë të huaj në dy institucione të ndryshme, do t’i llogariten pikë vetëm për një dëshmi.

Kandidatit të profilit gjuhë e huaj, i njihen pikët e kësaj rubrike, përveç gjuhës së huaj për të cilën është diplomuar.
	0-4 pikë 

	4
	Certifikata trajnimesh:
Certifikata trajnimesh me kredite të lëshuara nga institucione në varësi të Ministrisë së Arsimit, Sportit dhe Rinisë ose nga agjenci trajnuese që janë akredituar nga ministria përgjegjëse për arsimin.

Vlerësimi bëhet sipas kësaj skeme: 
a) deri në 3 kredite = 1 pikë, 
b) mbi 3 kredite = 2 pikë.
	0-2 pikë


SHTOJCA  2.1

Kriteret dhe skema e vlerësimit të dosjeve të kandidatëve për rastin e ndërprerjes së marrëdhënieve të punës, për shkak  të mungesës së ngarkesës mësimore.

	1
	Nota mesatare e studimeve të larta, e shprehur në numër me një shifër pas presjes dhjetore (nota mesatare e ciklit I + nota mesatare e ciklit II)/2, ose nota mesatare  DIND. Vlerësimi bëhet sipas kësaj skeme: 

Nota mesatare 5.00 - 5.50 =1 pikë
Nota mesatare 5.51 - 6.00 =  2 pikë

Nota mesatare 6.01 - 6.50 =  3 pikë

Nota mesatare 6.51 - 7.00 =  4 pikë

Nota mesatare 7.01 - 7.50 =  5 pikë

Nota mesatare 7.51 - 8.00 =  6 pikë

Nota mesatare 8.01 - 8.50  = 7 pikë

Nota mesatare 8.51 - 9.00 =   8 pikë

Nota mesatare 9.01 - 9.50  = 9 pikë

Nota mesatare 9.51 - 10.00 = 10 pikë
	1-10
pikë

	2
	Shkallët e kualifikimit  dhe licencimi:

Në rast se kandidati zotëron provimin e licencës             1 pikë 
Mësues i kualifikuar  (kategoria III)                                2 pikë

Mësues specialist       (kategoria II)                                 3 pikë

Mësues mjeshtër        (kategoria I)                                  4 pikë
Nëse kandidati zotëron edhe provimin e licencimit, edhe kategorinë e kualifikimit, vlerësohet për të dy treguesit.
	0-4 pikë 

	3
	Dëshmi të njohjes së gjuhës/ve të huaia:
a) Gjuhë e huaj e mbrojtur në IAL-të publike                              = 2 pikë.

b) Gjuhë e huaj e mbrojtur me testim ndërkombëtar niveli B1    = 2 pikë.

c) Gjuhë e huaj e mbrojtur me testim ndërkombëtar niveli B2    = 4 pikë.

Si gjuhë e huaj e mbrojtur llogaritet edhe rasti kur gjuha e huaj është e mbrojtur në kuadër të përfundimit të studimeve universitare të ciklit të dytë, sipas legjislacionit përkatës.

Pavarësisht se kandidati mund të ketë disa gjuhë të huaja të mbrojtura, në këtë rubrikë nuk mund t’i llogariten më shumë se 4 pikë në vlerësimin e dosjes. 

Në rast se kandidati ka mbrojtur të njëjtën gjuhë të huaj në dy institucione të ndryshme, do t’i llogariten pikë vetëm për një dëshmi.

Kandidatit të profilit gjuhë e huaj, i njihen pikët e kësaj rubrike, përveç gjuhës së huaj për të cilën është diplomuar.
	0-4 pikë 

	4
	Certifikata trajnimesh:

Certifikata trajnimesh me kredite të lëshuara nga institucione në varësi të Ministrisë së Arsimit, Sportit dhe Rinisë ose nga agjenci trajnuese që janë akredituar nga ministria përgjegjëse për arsimin. Vlerësimi bëhet sipas kësaj skeme: 
a) deri në 3 kredite = 1 pikë 
b) mbi 3 kredite = 2 pikë
	0-2 pikë

	5
	Vlerësimi i përfaqësuesve të prindërve. 

Përfaqësuesit e prindërve të nxënësve, ku mësuesi jep mësim, vlerësojnë me pyetësor punën e këtij mësuesi me nivelet: “Sh. Mirë”, “Mirë”, “Mjaftueshëm”, “Dobët”.
Vlerësimi “Sh. mirë” dhe “Mirë”    =  2 pikë

Vlerësimi “Mjaftueshëm”                = 1 pikë

Vlerësimi “Dobët”                            = 0 pikë
	0-2  pikë

	6
	Vlerësimi i psikologut dhe i punonjësit social të institucionit arsimor 
	0-2 pikë

	7
	Vlerësimi i drejtorit të institucionit arsimor, bazuar në vlerësimin e performancës, e shprehur në nivelet: “Sh. Mirë”, “Mirë”, “Mjaftueshëm”, “Dobët”.

Vlerësimi: “Sh. mirë” dhe “Mirë”        =  2 pikë

Vlerësimi: “Mjaftueshëm”                   = 1 pikë

Vlerësimi: “Dobët”                              =  0 pikë
	0-2 pikë


SHTOJCA 3
FORMULAR I PJESËMARRJES NË TESTIMIN E INFORMATIZUAR

DRAP: ______________________

EMRI, ATËSIA, MBIEMRI:_______________________________________

ID:__________________________

PROFILI:_____________________________

PIKËT E DOSJES:_______________________________

PIKËT E TESTIMIT (në rastet kur i mbart):___________

ZVA KU KËRKON TË PUNËSOHET:

1.________________________________

2.________________________________

3.________________________________

PËR KOMISIONIN E VLERËSIMIT TË DOSJEVE

KRYETARI

DREJTORI DRAP

Emër, mbiemër, firma, vula
SHTOJCA 4
KËRKESË PËR KONKURRIM NË PORTALIN “MËSUES PËR SHQIPËRINË”

Unë _________________________ kërkoj të marr pjesë në konkurrimin “Mësues për Shqipërinë” për vitin shkollor _________-________ në DRAP/DPAP ____________________.
Kërkesa për konkurrim bëhet për njërin nga rastet e mëposhtme: 

a) Aplikoj për herë të parë.
b) Mbart pikët aktuale (dosje + testim).
c) Mbart vetëm pikët e dosjes.
d) Mbart vetëm pikët e testimit të fundit.
Kërkoj të konkurroj dhe të renditem për punësim në këto ZVAP:  

1.___________________________________
2.___________________________________

3.___________________________________

Tel.:______________________________;  e-mail: _______________________________
________________________________       _________________

      Emër, atësi, mbiemër                                     Nënshkrimi
SHTOJCA 5
DEKLARIMI I GJENDJES GJYQËSORE

Të dhënat e vetëdeklaruesit:

Emër, atësi, mbiemër: ____________________________________________
Datëlindja: ____________________________

Vendlindja: _____________________________

Dokumenti i identifikimit (Kopje bashkëlidhur formularit)

Deklaroj me vullnetin tim të lirë se jam: __________________    ___________________

                                                                         i/e padënuar                         i/e dënuar

Emër, mbiemër: ___________________________    Nënshkrimi: _____________________

Autorizim: Deklaroj se të dhënat e paraqitura në këtë formular janë të vërteta dhe autorizoj kontrollin e vërtetësisë së tyre nga institucioni arsimor vendor, përgjegjës për arsimin parauniversitar.

Shënim. Trajtimi i të dhënave personale në vijim të përdorimit te këtij autorizimi do të bëhet në përputhje me ligjin nr. 8517, datë 22.07.1999, “Për mbrojtjen e të dhënave personale”, i ndryshuar.

SHTOJCA 6

DEKLARATË PËR VERIFIKIMIN E VËRTETËSISË SË DOKUMENTEVE TË PARAQITURA NGA KANDIDATI

Unë _________________________________________, kandidat në procesin e konkurrimit për lëndën/profilin “_______________________________________”, të zhvilluar në vitin shkollor ______-______, autorizoj DRAP _______________________ të verifikojë në çdo kohë vërtetësinë e dokumenteve të paraqitura nga ana ime.

            AUTORIZUESI

____________________________

PAGE  

